**Ž U P A N**

Št. zadeve: 466-0362/2004

Datum: 13. 11. 2020

**OBČINSKEMU SVETU**

**OBČINE TRŽIČ**

**ZADEVA: SKLENITEV PORAVNAVE – ZADEVA KODER**

Na podlagi 29. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE) in 18. člena Statuta Občine Tržič (Uradni list RS, št. 19/13, 74/15), vam v obravnavo in sprejem pošiljam naslednjo točko:

**SKLENITEV PORAVNAVE – ZADEVA KODER**

Na podlagi 21. člena Statuta Občine Tržič (Uradni list RS, št. 19/13, 74/15) in 55. člena Poslovnika Občinskega sveta Občine Tržič (Uradni list RS, št. 15/17) bo kot poročevalka na seji Občinskega sveta sodelovala:

* Petra Lotrič, svetovalka za pravne zadeve.

**PREDLOG SKLEPA:**

**Občinski svet Občine Tržič pooblašča župana Občine Tržič mag. Boruta Sajovica za sklenitev poravnave, s katero:**

* **Jožefa in Pavel Koder plačata Občini Tržič znesek 1.600,00 EUR (z besedo: tisoč šeststo evrov 00/100) iz naslova povračila sodnih stroškov in zakonskih zamudnih obresti in ji priznata lastninsko pravico na mostu, ki je v naselju Slap zgrajen preko nepremičnine parc. št. 1026/14 k.o. 2142 Lom pod Storžičem, ter se odpovesta uveljavljanju kakršnihkoli nadaljnjih upravičenj in materialnih zahtevkov v zvezi z zgrajenim mostom ter nepremičnino parc. št. 961/4 k.o. 2142 Lom pod Storžičem,**
* **Občina Tržič se s sklenitvijo poravnave odpoveduje pravici do uveljavljanja povračila dolga Jožefe in Pavla Kodra v višini 4.451,67 EUR (z besedo: štiri tisoč štiristo enainpetdeset evrov 67/100), kolikor skupaj znašajo stroški in zakonske zamudne obresti na dan 30. 11. 2020, z upoštevanim plačilom v višini 1.600,00 EUR iz prejšnjega odstavka, in iz naslova navedenega mostu in zemljišča parc. št. 961/4 k.o. 2142 Lom pod Storžičem nima do njiju in njunih pravnih naslednikov nobene obveznosti več.**

mag. Borut Sajovic

ŽUPAN

**OBČINSKA UPRAVA**

**O b r a z l o ž i t e v:**

Predmet poravnave je ureditev dolgoletnega spornega razmerja v zvezi z mostom v naselju Slap, ki poteka preko zemljišča parc. št. 1026/14 k.o. 2142 Lom pod Storžičem. Preko mostu poteka kategorizirana občinska cesta z oznako JP 928 791. Most je bil zgrajen s strani Pavla Kodra, ki je zanj leta 1970 pridobil gradbeno dovoljenje, leta 1981 pa uporabno dovoljenje. Obe dovoljenji se nanj tudi glasita. V letu 1981 je bila med pravno prednico Občine Tržič in Pavlom Kodrom sklenjena pogodba o odkupu mostu, na podlagi katere se je most prenesel v javno dobro in družbeno lastnino. Zemljiškoknjižno zadeva ni bila urejena, zato je v nadaljevanju nastal spor.

Med Občino Tržič ter Jožefo in Pavlom Kodrom sta v preteklosti tekla dva sodna spora in sicer najprej pred Okrožnim sodiščem v Kranju, prvi z opravilno številko I P 110/2008 zaradi sklenitve prodajne pogodbe in plačila kupnine, drugi pa z opravilno številko I P 838/2008 zaradi plačila uporabnine. Občina Tržič je v sporih nastopala kot tožena stranka. Postopka sta se nato nadaljevala pred Višjim sodiščem v Ljubljani ter Vrhovnim sodiščem Republike Slovenije in sta pravnomočno zaključena. S strani Jožefe in Pavla Kodra sta bili vloženi tudi ustavni pritožbi pred Ustavnim sodiščem, a nista bili uspešni.

V obrazložitvah sodb Okrožnega sodišča v Kranju I P 838/2008, Višjega sodišča v Ljubljani II Cp 2705/2014 in Vrhovnega sodišča II Ips 281/2015 bilo ugotovljeno, da je bil most s pogodbo iz leta 1981 prenesen v last pravne prednice Občine Tržič. V skladu z ustaljeno sodno prakso (primer VSRS sklep II Ips 79/2015) se pravnomočnost sodne odločbe nanaša na izrek odločbe, ne pa tudi na obrazložitev. Ugotovitev, da je most last Občine Tržič, pa je del obrazložitve in ne del izreka, zato Občina glede ugotovitve lastništva ni varovana s pravnomočnostjo.

Na podlagi navedenih sodnih postopkov je nastal dolg Jožefe in Pavla Kodra do Občine Tržič za plačilo sodnih stroškov v skupni višini 10.745,19 EUR, z zakonskimi zamudnimi obrestmi, izračunanimi na dan 30. 11. 2020, pa skupaj 15.648,21 EUR. Iz osebnih razlogov in glede na višino dolga je bilo v začetku leta 2018 na predlog Kodrovih dogovorjeno, da bosta dolg odplačevala v mesečnih zneskih v višini 140,00 EUR. Svojo obveznost sta od dogovora dalje redno poravnavala. Od dolga se je odštela tudi kupnina v višini 2.920,00 EUR za nepremičnino parc. št. 955/23 k.o. 2142 Lom pod Storžičem, ki je bila v lasti Jožefe Koder. Ker po njej poteka kategorizirana občinska cesta, poleg tega pa jo je Občina Tržič potrebovala za pridobitev gradbenega dovoljenja za novogradnjo fekalne kanalizacije v naselju Slap, jo je v letu 2018 odkupila. Iz istega razloga je bila na nepremičnini parc. št. 961/4 k.o. 2142 Lom pod Storžičem, ki v naravi predstavlja cesto in je last Pavla Kodra, ustanovljena služnostna pravica v korist Občine Tržič, nadomestilo v višini 218,74 EUR pa se je odštelo od dolga. Slednjo nepremičnino bi Občina Tržič odkupila, a je v zemljiški knjigi pri njej vpisana hipoteka (ID izvedene pravice 16473372).

Obligacijski zakonik (Uradni list RS, št. 97/07 – uradno prečiščeno besedilo, 64/16 – odl. US in 20/18 – OROZ631) v 1050. členu določa, da osebe, med katerimi je spor ali negotovost glede kakšnega pravnega razmerja, s pogodbo o poravnavi z vzajemnimi popustitvami prekinejo spor oziroma odpravijo negotovost in določijo svoje vzajemne pravice in obveznosti. Negotovost je podana tudi, kadar je negotova uveljavitev neke pravice.

Ker Občina Tržič torej nima pravnega naslova, v katerem bi bilo pravnomočno odločeno, da je most v njeni lasti, se s sklenitvijo poravnave prekine negotovost glede morebitnih nadaljnjih zahtevkov Kodrovih v zvezi s predmetnim mostom (npr. uporabnina, odškodnina, uveljavljanje pravic udeležbe v upravnih postopkih – npr. postopek pridobitve gradbenega dovoljenja). Kodrova sta Občini Tržič v preteklosti izstavila račune za uporabnino mostu ter nepremičnin parc. št. 961/4 in 955/23 k.o. 2142 Lom pod Storžičem, ki so bili s strani občine zavrnjeni. Prav tako so zaradi mostu uveljavljali stransko intervencijo v postopku pridobitve gradbenega dovoljenja za novogradnjo fekalne kanalizacije v naselju Slap. V preteklosti je bila motena tudi uporaba mostu za potrebe ostalih prebivalcev naselja.

Po drugi strani imata Jožefa in Pavel Koder do Občine Tržič trenutno še 6.051,67 EUR dolga iz naslova povračila sodnih stroškov iz zgoraj navedenih postopkov z obrestmi. Ob sklenitvi poravnave sta pripravljena plačati še 1.600,00 EUR v enkratnem znesku.

Popustitev Občine Tržič je torej v odpovedi pravici do uveljavljanja povračila preostanka dolga Jožefe in Pavla Kodra iz naslova stroškov in zakonskih zamudnih obresti, ki bo na dan 30. 11. 2020, ob upoštevanju plačila v višini 1.600,00 EUR ob sklenitvi poravnave, znašal 4.451,67 EUR z vključenimi zakonskimi zamudnimi obrestmi. Popustitev Jožefe in Pavla Kodra pa je v enkratnem plačilu zneska 1.600,00 EUR iz naslova povračila sodnih stroškov z zakonskimi zamudnimi obrestmi in v tem, da priznata Občini Tržič lastninsko pravico na predmetnem mostu ter se odpovesta uveljavljanju kakršnihkoli nadaljnjih upravičenj in materialnih zahtevkov v zvezi z zgrajenim mostom ter nepremičnino parc. št. 961/4 k.o. 2142 Lom pod Storžičem. S tem se Občina Tržič izogne morebitnim nadaljnjim sodnim sporom in morebitnim zastojem v upravnih postopkih (npr. postopek pridobitve gradbenega dovoljenja zaradi uveljavljanja stranske intervencije) ter s tem povezanimi stroški, njene morebitne obveznosti do Pavla in Jožefe Koder v zvezi z navedenim mostom in navedeno nepremičnino pa so izpolnjene. Nenazadnje bodo tako most lahko nemoteno uporabljali tudi ostali prebivalci naselja. Most bo v prihodnosti potrebno obnavljati, zato mora biti njegovo pravno stanje predhodno nedvoumno urejeno.

Jožefa in Pavel Koder z vsebino predloga poravnave izrecno soglašata. S sklenitvijo poravnave se za obe strani zaključuje dolgoletni spor. Občinskemu svetu Občine Tržič se zato predlaga sprejem sklepa o podelitvi pooblastila županu za sklenitev izvensodne poravnave z vsebino, kot je obrazložena zgoraj in izhaja iz sklepa ter priloženega besedila poravnave.

Pripravila:

Petra Lotrič,

svetovalka za pravne zadeve

Dr. Metka Knific Zaletelj,

direktorica občinske uprave

Priloga:

* osnutek poravnave z dne 13. 11. 2020,
* izpis odprtih postavk z dne 12. 11. 2020 z izračunom obresti na dan 30. 11. 2020.